Ftit tal-ġranet ilu reġa' ħareġ stħarriġ pubbliku dwar l-opinjoni tal-elettorat fuq il-preferenza politika tagħhom u l-andament tal-pajjiż. U għal darb'oħra minkejja l-attakki ħorox u kampanja ta' biżgħat u apokalissi li l-Oppożizzjoni qed titma' lill-poplu, il-Partit Laburista baqa' l-għażla naturali tal-maġġoranza tal-elettorat. Kellna l-istħarriġ tal-Malta Independent li rriżulta li l-PL għandu vantaġġ ta' 7% fuq il-PN waqt li l-istħarriġ tal-Maltatoday qal lil l-PL qiegħed 3.5% 'il quddiem mill-PN. Tal-Maltatoday jgħid ukoll li Joseph Muscat huwa 7% aktar popolari minn Simon Busuttil. Wara dawn il-kampanji distruttivi kollha tal-PN fi żmien ta' ftit xhur, wieħed jippretendi li d-distakk bejn il-partiti l-kbar jisfuma fix-xejn anzi kważi kważi jippretendi li l-Oppożizzjoni bl-alleati tagħha tant hi konvinċenti li b'sena kampanja ħarxa u issa bi ftit iktar minn sena 'l bogħod minn elezzjoni ġenerali, tkun fuq quddiem. Imma mhux talli ma ġarax hekk, talli d-distakk qed jerġa' jiżdied u l-Kap tal-Oppożizzjoni ma jistax jinġabar fejn tidħol popolarità u fiduċja meta mqabbel mal-Prim Ministru. Skont l-istħarriġ, 54.4% tal-poplu Malti u Għawdxi għandhom fiduċja sħiħa fil-ħidma ta' dan il-Gvern Laburista filwaqt li 33.7% biss mill-poplu għandhom fiduċja fil-ħidma tal-Oppożizzjoni. In-nies iridu pożittività, azzjoni, ekonomija b'saħħitha, flus fil-but u serħan il-moħħ u mhux dlam, negattività u kliem fil-vojt. Il-PN qabad diska li l-ħin kollu jdawwar u ħlief ħmieġ, korruzzjoni, Panama Papers, splużjonijiet u tankers ma semmiex. U għalhekk tistenna li dawn daħħlu fil-garigori ta' moħħ in-nies u tassew ġew jaħsbu li l-akbar diżgrazzja li hawn f'dan il-pajjiż huwa dan il-Gvern għax hawn il-korruzzjoni u għandna bomba wara l-bieb b'permezz tat-tanker. Imma oħroġ il-għaġeb, meta fl-istħarriġ in-nies saqsewhom x'inhu l-aktar jinkwetahom f'dan il-pajjiż, persentaġġ tassew żgħir semmew il-korruzzjoni u t-tanker. Anzi għall-kuntrarju l-akbar persentaġġ qalu li m'hawn xejn li jinkwetahom f'Malta. Bir-raġun il-poplu jagħżel lill-Partit Laburista, jagħżel il-pożittività. Għall-PN fl-10 ta' Marżu 2013 waqgħet dalma fuq il-pajjiż u kulma jsir huwa ħażin, maħmuġ, mgħawweġ u korrott. Kull inizzjattiva li titħabbar jaraw kif se jsibulha x-xagħra fl-għaġina u dik ix-xagħra jxommuha riħa ta' korruzzjoni. Jibbrillaw fl-istejjer u fit-tidwir tal-fatti u kultant jaslu għal konklużjonijiet li wara ftit jindunaw li jkunu waqgħu għaċ-ċajt b'dak li jkunu qalu. Nieħdu eżempju tat-tanker tal-LNG. X'ma qalux fuqu? Għamlu kruċjata li dan il-vapur huwa perikoluż u se jisplodi. Minn tattika ta' biżgħat issa qed jitkellmu fuq il-mewġ. Minn splużjoni issa se jegħreq, minn Chernobyl morna għat-Titanic. Il-poplu jinduna li l-Oppożizzjoni li għandna togħxa tieħu gost tara li fil-pajjiż ma jsirx ġid u jieħdu gost bid-deni. Aħbar pożittiva għall-pajjiżna hija aħbar ħażina għall-PN. ''M'iniex se nieqaf anqas minuta naħdem biex inġib aktar xogħol lejn pajjiżna,'' qal il-Prim Ministru Dr. Joseph Muscat nhar il-Ħadd f'San Ġwann. Il-poplu jagħraf id-differenza bejn Kap tal-Oppożizzjoni li dejjem itenni l-istess diska ta' negattività ma Prim Ministru li jxerred il-ħeġġa u l-pożittività. Inħares lejn dawn l-istħarriġ tal-opinjoni bħala prova li għall-inqas mhux vera kollox iswed f'dan il-pajjiż minn mindu tela' l-Parit Laburista fil-Gvern. Madanakollu fl-opinjoni tiegħi dawn ir-riżultati minn dawn l-istħarriġ il-Partit Laburista flok jirrilassa, għandu jkompli jaħdem aktar u aktar biex il-messaġġ tal-Partit jasal kullimkien partikolarment għand il-persuni li rrispondew li ma jridux jivvotaw.